정조 10년
丙午九日二十五日辰時。上御誠正閣。大臣備局堂上引見入侍時。左議政李福源。右議政金熤。行知中樞府事具善復。行兵曹判書李命植。行司直金華鎭。左參贊金魯鎭。右參贊李在協。行戶曹判書鄭一祥。行司直鄭昌聖。行副司直李性源。吏曹判書兪彦鎬。禮曹判書徐有隣。行副司直徐有寧。刑曹判書金履素。行副司直徐有慶徐浩修。開城留守尹蓍東。江華留守朴祐源。行副司直沈豐之。副校理洪義浩。同副承旨孟至大。假注書金祖淳。事變假注書朴瑞源。記事官李崑秀尹行任。以次進伏訖。福源等進前曰。夜雪朝寒。聖體。若何。上曰。一樣矣。福源等曰。寢睡水剌之節。亦如常度否。上曰。然矣。福源等曰。王大妃殿氣候。若何。上曰。一樣矣。福源等曰。惠慶宮氣候。若何。上曰。一樣矣。上曰。都承旨入侍。瑞源承命出。與行都承旨蔡弘履偕入進伏。福源曰。陵展謁有命矣。日晷雖短。道里甚近。又以京擧動例爲之。本道亦當無貽弊之端矣。上曰。陵幸時輦道。頃聞新開云。然否。有隣曰。在前由鍾巖作路。故稍爲迂廻。臣之爲判尹時。始爲治出矣。上曰。今聞判尹二字。新判尹事。却爲記得。鐵原府使日昨除判尹矣。繼聞其不入判尹前望云。然否。有隣曰。然矣。上曰。然則前望落點勿施可乎。福源曰。除授則可。而若以前望落點言之。則勿施爲當矣。上曰。然則勿施。可矣。仍命書榻敎曰。在外工曹判書許遞。前望單子入之。上曰。以趙時俊頒布。可也。瑞源承命出傳。上曰。廟謨陳之。福源曰。此京畿監司徐有防災實分等狀啓也。備陳道內農形凶歉之狀。廣州等十邑。置之尤甚。楊州等二十三邑。置之之次。朔寧等四邑。置之稍實。又於各其邑。爲面分等矣。災形淺深。民情緩急。道臣必有詳察而熟量者。分等。依狀請施行。何如。上曰。依爲之。福源曰。戶曹事目元結災二千四百結外。加請八千六百結矣。本道今年災荒。爲諸路之最。比之壬寅癸卯。少無所勝。而加請災結。竝與元劃而計之。比之壬寅則大不及。比之癸卯。亦減數百結。可見其務精而無濫。依所請許劃。何如。上曰。依爲之。福源曰。後錄諸條中。其一。新還餉。尤甚邑三分二。之次邑及稍實邑之尤甚面折半。稍實邑之之次。稍實面三分一。相當穀代捧。待明秋還作本色事也。還穀代捧。旣有成命。稍實邑之之次。稍實面外。許施。何如。上曰。右相之意。何如。熤曰。今年水田。大體歉荒。就其中分作三等之故。有稍實之次尤甚之異。而所謂稍實。比常年則不免爲失稔矣。上曰。今年之稍實。比常年。亦不免失稔。所請卽癸卯已例。依狀請許施。可也。福源曰。其一。舊還餉。勿論尤甚之次稍實邑。限明秋停退事也。舊還停退。旣許於湖南。畿邑災形。不減湖南。稍實邑外。依所請停退。何如。上曰。一竝停退。可也。福源曰。其一。北漢平倉江都大興臨津長山餉穀。勿論尤甚之次稍實邑。竝令捧留本色。而亦許代捧。待明秋還作本邑。輸納本所事也。災年遠輸。民弊誠不貲。依所請許施。何如。上曰。依爲之。福源曰。其一。摠戎廳私受米每石五兩五錢代捧。江都私受米之在沿邑者。亦依摠廳例。以錢代捧。開春後以錢還分。待秋成還作本色事也。禁御兩營江都留餉米。每石五兩五錢。太則每石一兩五錢代納事也。北漢平倉江都大興臨津長山及甲辰受來江都米耗條。竝以五兩五錢代納事也。還穀餉穀。俱係不輕。至於耗條。雖異元還。而以錢代捧。終非法意。一竝勿施何如。上曰。此與錢還有異。且有癸卯已例。依狀請許施。可也。福源曰。其一。豐德交河坡州長湍等今年田大同所納大米。以小米代捧事也。惟正體重。不可代捧。而同是正穀。亦有已例。依所請許施。何如。上曰。依爲之。福源曰。其一。勿論某營衙門。自前納米者。每一斗四錢代納事也。各衙門事勢。臣未及一一詳察。而其中亦多有每年作錢之處云。此等之歲。宜用一例。依所請許施。何如。上曰。依爲之。福源曰。其一。廣州楊根司饔院場內家戶稅大米。以小米代納事也。此則比之田大同。事體稍輕。依所請許施。何如。上曰。依爲之。福源曰。其一。沿海諸邑新舊拯米太。竝許停退。待年豐收捧事也。此係災年例請。依所請施行。何如。上曰。依爲之。福源曰。其一。勿論某營衙門。列邑所在屯稅。給價貿取。以補賑資。而租一石代錢二兩。各穀亦爲從市直貿取事也。畿邑屯稅。多係軍需。自本道貿取。則在該營。必多掣礙之端。而今年諸路告歉。移粟一事。旣無可論。道內公穀。亦不許貿。則賙賑之資。拮据無路。較量事勢。實有緩急。依所請許施。何如。上曰。依爲之。福源曰。其一。推奴徵債及各衙門各宮房凡係擾民之事。禁飭事也。撫摩之道。不擾爲上。依所請許施。何如。上曰。依爲之。出擧條福源曰。今番湖南新還上。分數停退之命。蓋欲使實惠均被於貧殘奸民。絶意於觀望。先期布令。德意甚盛。審災形量民力。稱停分數之多寡。毋致中間之消融。惟在守令之勤慢。而某邑幾石停退之實數。今當自本道。區別開錄。分數旣已定矣。恩澤不可再矣。此外則當一切催趲。期於準捧。如或有一包穀未盡收捧之邑。則當該守令。依律論勘之意。申飭道臣。何如。上曰。依爲之。出擧條上曰。臺諫來詣閤外云。入侍。瑞源承命出。與獻納李敏采偕入進伏。福源曰。荒政冊子。向有彙集纂成之命。其間因備堂之多事。不能抄出謄錄。至今遷就。令各其句管堂上。抄出各道謄錄。似好矣。上曰。此誠便好矣。福源曰。工曹判書趙時俊。旣已內遷。備局堂上還差。京畿句管及有司之任。使之仍察。惠廳堂上。亦爲還差。何如。上曰。依爲之。出擧條上曰。湖南旣已分數停退。畿甸亦無異矣。福源等曰。然矣。上曰。今年災荒如此。捄之之策。專在卿等之如何。卿等須各別着念。思所以拮据接濟之道也。熤曰。臣等非不知仰體聖念。而備位廟堂。初無一事半事之可以出意見接濟者。故常此悚懼矣。福源曰。此時首揆又病。不能視事。不勝悶然矣。命書傳敎曰。遲待至今者。以其分等狀之未到。昨夜始見狀辭。本道災荒。無異湖南。蠲恤之擧。豈或一爲一否。新還餉及保貢等當年所納。一依癸卯年例。分數停退。且以大同事言之。當春發令。實惠未究。此癸卯春已事。實爲今日之戒。尤甚邑尤甚面。亦依新還例。分數停退事。分付。上曰。癸卯年亦爲停退乎。有隣曰。癸卯年。依壬寅年例停退矣。上曰。其時。之次尤甚邑。分等停退乎。有隣曰。無論某邑。一竝停退。其時或有未納已納者。故已納者還爲出給矣。上曰。其時因林濟遠上疏。四月始爲出令。故不勝擾擾。而其時李亨逵。以畿伯。過爲哄動。以致如此矣。雖然此成已例。下民必當顒望。今年若不預先發令。則明春安知不又有如林濟遠之疏耶。有隣曰。終不如姑觀來頭民情。至於無可奈何。然後爲之矣。上曰。如此則又當致紛挐。俵災。爲小民息肩之道。蠲稅。爲大民裕力之方矣。熤曰。此所聞。若一傳播。則雖足可備納之民。必當觀望不納矣。上曰。一年條却退。而卿等不爲爭執。今於尤甚邑尤甚面里之折半停退之擧。何必如是難之也。有隣等曰。年年如此。則將無盡捧之時。有司之臣。安得不然乎。上敎一祥曰。鑄錢事。何以爲之乎。卿雖遞戶判。鑄堂則不可遞矣。一祥曰。其間有欲稟定者。且郞廳多事。放不得爲之。而以臣材力。恐難善辦矣。取見大典通編。則常平通寶。以二錢二分重。鑄成爲法。而近年則以一錢二分重爲之。何以爲之乎。上曰。毋論輕重之如何。速速爲之。好矣。一祥曰。伊川。聞有産銅處。而見方常銅乏絶。鑄錢所用。太不足。臣意則許民開店。似好。有非自下擅開者。故敢此仰達矣。上曰。大凡銀店銅店。其路一開。則無賴之徒。作黨出沒。百弊俱生。決難容易許開矣。福源曰。臣曾在伊川。故詳知其事情矣。峒民之厭避官役者。常常聚集。以産銅爲名。來請開店。而曾不許矣。熤曰。古有銅山之文。採銅於山。是也。然臣待罪寧邊時。邑民有來訴請開銀店者。而率皆奸詐無賴之輩。故禁止不許矣。上曰。以今凶歲。若許開店。奸民之逃躱者。必藉爲淵藪。安知不做出何許怪事耶。此則決不可許矣。上曰。吏判事誠慨然矣。自今關西一道守令。將無投足之人乎。熤曰。未知有何事。而下敎如此乎。上曰。成川府使改差草記入來矣。王言何等至重。而旣有摛文院次對時筵敎。則諸臣擧措。何若是也。雖鞫囚。旣已白脫則有何所拘耶。徐判府事之言。亦不知其從何處得聞。而第一件事。禁令斯存。第二件事。予便同立證矣。若是必誅必討之賊。則丙申後十年之間。廷臣何處去之。今始群起請討。然則卿等。亦不免誤國之罪也。假使蔡濟恭。眞是逆也。一臺諫足矣。何至擧措之喧騰耶。自上必欲脫之。自下則必欲驅之。此將奈何。雖以關西守令事言之。此人不肯下去。他人豈肯下去乎。幺麽守令。焉敢如是。此非予爲脫濟恭而有此敎也。實是大有關於國綱故也。熤曰。雖是幺麽守令。若有所操。則非朝家威令所及也。上曰。自卿等恒言如此。故今日廷臣。轉相效尤。豈不慨然乎。命植曰。非但守令。雖丞長微末之官。皆有秉彝之同得。則誰肯作凶逆之下官乎。前此在任者。雖不得擅歸。新除之人。誰肯下去乎。此卽可尙。非可摧折者矣。熤曰。兵判之言。是矣。守令之不欲以上官待之者。豈非出於秉彝之性乎。殿下每以質言。爲鉗制廷臣之資。臣不能無憾於天地之大矣。上曰。卿等以予言不足取信乎。予則敬禮卿等。卿等待予何太薄耶。右相失言矣。然則卿等。何不爲伏閤廷請。以至於逬出江郊耶。浩修曰。萬古所無之凶言。渠若不言。當出於誰口乎。語未畢。上曰。卿勿言。卿叔。亦非親聽之事矣。命植曰。閭巷尋常之人。猶不爲質言之擧。何況以至尊之位。爲之質言乎。臣意以爲不得請。則雖伏閤廷請。亦未爲不可也。上曰。諸宰奏事。善復曰。頃有舊嶺伯所奏。故或不無各道錯認以都監砲保。亦入其中之慮矣。此則依當初本局草記批旨擧行之意。更爲申飭。何如。上曰。依爲之。出擧條命植曰。分副摠管尹尙東。方以副使。陳疏請遞。未及回下。而申益彬。在直未出。見差城隍發告祭獻官。卄七日當爲受香云。交替無人。尹尙東所帶之任。不待回啓。卽爲依例許遞。其代口傳差出。何如。上曰。與申益彬許遞。今日政差出。可也。出擧條命書榻敎曰。祿都目政事。以二十五日爲之。一祥曰。日前因前慶尙監司鄭昌順所啓。三南大同田稅。竝爲代錢事。命下。而田稅則不但正供。事體甚重。本曹木儲。只是稅納。故雖値大無之歲。曾無代錢之例。如辛壬乙丙。皆以本木上納。況今各樣身布及大同。皆令作錢。則只此田稅之木。似無難辦之慮。三南田稅。依前作木。何如。上曰。旣已許施。今不可變易矣。一祥曰。臣與前嶺伯相議。則綿農雖爲大歉。錢木參半。則足可爲之云。旣不得依前作木。則錢木參半。亦甚便宜矣。上曰。卿言雖如此。不可失信於民矣。出擧條一祥曰。慶熙宮差備內外諸處。每年春秋奉審修改。而今則事體與前有異。且今番一新修改之後。尤不可如前抛置。以致雨漏傷毁之弊。自今爲始。每於四季朔。差備內則守直內官。有無頉手本啓下。內各司則本曹郞官。與兵曹及衛將。眼同看審。一依時御所例擧行。似好。故敢此仰達矣。上曰。依爲之。出擧條有隣曰。今番三南稅大同木綿作錢之命。寔出於曠絶之澤。所當對揚之不暇。而第今各廳木儲。極其苟艱。貢價與給代之需。無以推移支用。大同旣有一二已例。則雖與田稅稍間。而竝許純錢。事涉重大。尤甚之次邑。不敢仰請。而稍實邑則依前例錢木參半捧納之意。分付三南諸道。何如。上曰。戶判筵奏。卽稅木作錢事。猶且不許。況大同乎。出擧條上曰。成川府使。催促下送。瑞源承命出傳。祐源曰。畿邑荒政。有一依癸卯年例之命。癸卯蠲恤之典。江都亦同被惠澤。而今年本府被歉。比諸癸卯。反有甚焉。畿甸諸邑中。亦爲尤甚。而特以本府。元不入於畿內分等之中。故若値災歲分等之時。則以畿內之次邑例施行。自有定式。癸卯畿邑停免之時。本府亦以此例擧行矣。面里災實。當自臣營區別分等。而今此畿甸蠲恤之典。宜蒙一視之澤。故敢此仰達矣。上曰。令廟堂草記稟處。可也。出擧條敏采進前曰。蔡濟恭之罪。可勝誅哉。三件事。罔非亂逆之罪案。國人皆曰可殺。語未畢。上曰。十二日筵敎。臺臣豈未聞之乎。何謂有可罪之罪也。敏采曰。筵敎。臣亦聞之。而筵敎則出於化龍蛇爲赤子之意。臣等豈敢奉承乎。上曰。予以臺臣生疎之故。止爲遞差退去。可也。敏采退出。義浩進前曰。蔡濟恭之罪案自如。聲討方張。而語未畢。上曰。罪案。是何罪案乎。俄者臺臣。以生疎之故。不爲處分。而儒臣則旣聞伊日筵敎。尙敢如是乎。儒臣。安州牧。當定配矣。義浩逡巡不卽退。欲畢前奏。上曰。旣云當定配。則何得進前。速退。可也。義浩退出。熤曰。此非玉堂之創出者。卽通朝之所同然。處分萬萬過當矣。上曰。右相何操切予太過。予豈不得處分一儒臣乎。熤曰。嚴敎如是。臣不敢在筵。退去胥命矣。仍退出。上敎福源曰。此何景像也。一濟恭。何等大事。人君質言而廷臣猶不信之乎。朝延則予之朝廷也。必欲安靜無事。故不得已有向來擧措。則卿等。視若尋常。君綱自此益壞矣。此後則乃有何等擧措。卿等方可信之乎。福源曰。第一件第三件事。尙未究竟。則人心安得不然。右相存於心者。知無不言。故俄者所奏亦然。而下敎誠過矣。上曰。造次間。不勝沓沓。故不覺如是矣。仍敎瑞源曰。以安心入來之意。往傳于右相。瑞源承命出去。福源曰。玉堂處分。亦太過矣。其父向以此事削職。其子安得不爾乎。上曰。父子當無異論。是則然矣。命書傳敎曰。十二日賓筵筵敎。何等大擧措。旣聞筵敎。又或更提。是大關王綱。近日兩司請牌之不卽下批。欲使詳問筵敎也。今日諫臣事。出於未及聞之致。雖已遞差。至如此。玉堂旣登伊日賓筵。又聞今日下敎。乃敢挺身進前。若此則年前諫長李得臣事後處分。將歸沒錯落。投竄薄勘。在所不已。而大臣旣以前都憲事。謂有寬恕之端云。此則似然。洪義浩爲先削職。瑞源還入伏。上曰。右相入來乎。瑞源曰。右相已出去胥命云。故不得傳諭矣。上曰。旣承傳諭之命。當於所到處。傳諭而來。豈可經先入來乎。該注書汰去。更爲傳諭。可也。仍命退。諸臣以次退出。